Document ID: 32011D0128

KOMISSION PÄÄTÖS,
annettu 24 päivänä helmikuuta 2011,
Yhdistyneen kuningaskunnan pyytämän, Pohjois-Irlantia koskevan poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY mukaisesti tehdyn päätöksen 2007/863/EY muuttamisesta
(tiedoksiannettu numerolla K(2011) 1033)
(Ainoastaan englanninkielinen teksti on todistusvoimainen)
(2011/128/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon vesien suojelemisesta maataloudesta peräisin olevien nitraattien aiheuttamalta pilaantumiselta 12 päivänä joulukuuta 1991 annetun neuvoston direktiivin 91/676/ETY (1) ja erityisesti sen liitteessä III olevan 2 kohdan kolmannen alakohdan,
sekä katsoo seuraavaa:
(1)
Jos jäsenvaltio aikoo sallia direktiivin 91/676/ETY liitteessä III olevan 2 kohdan toisen alakohdan ensimmäisessä virkkeessä ja kyseisen alakohdan a alakohdassa mainituista määristä poikkeavan karjanlantamäärän käytön hehtaaria kohden vuodessa, kyseinen määrä on asetettava sellaiseksi, ettei se vaaranna kyseisen direktiivin 1 artiklassa määriteltyjen tavoitteiden saavuttamista, ja määrä on voitava perustella puolueettomin perustein esimerkiksi pitkillä kasvukausilla ja suuria typpimääriä kuluttavilla kasvustoilla.
(2)
Komissio teki 14 päivänä joulukuuta 2007 päätöksen 2007/863/EY (2) Yhdistyneen kuningaskunnan pyytämän ja Pohjois-Irlantia koskevan poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY mukaisesti; päätöksen perusteella Pohjois-Irlannin sallitaan käyttää 250 kilogramman suuruinen määrä karjanlannasta peräisin olevaa typpeä hehtaaria kohden tiloilla, joista vähintään 80 prosenttia on nurmea.
(3)
Päätöksellä 2007/863/EY myönnetty poikkeus koski vuotta 2009 ja noin 150 tilaa Pohjois-Irlannissa, mikä vastaa noin 0,6 prosenttia kaikista tiloista ja yhtä prosenttia maatalousmaan kokonaisnettomäärästä. Päätöksen 2007/863/EY voimassaolo päättyy 31 päivänä joulukuuta 2010.
(4)
Yhdistynyt kuningaskunta toimitti 23 päivänä syyskuuta 2010 komissiolle poikkeuksen laajentamista koskevan pyynnön, joka koski Pohjois-Irlantia. Siinä esitettiin direktiivin 91/676/ETY liitteessä III olevan 2 kohdan kolmannessa alakohdassa täsmennettyjen puolueettomien perusteiden mukaiset perusteet.
(5)
Yhdistynyt kuningaskunta laati Pohjois-Irlannin alueelle tammikuusta 2011 joulukuuhun 2014 ulottuvalle ajanjaksolle uuden toimintaohjelman, jossa pidetään suurelta osin voimassa 31 päivään joulukuuta 2010 asti laaditun toimintaohjelman toimenpiteet ja jota sovelletaan koko Pohjois-Irlannin alueeseen.
(6)
Pohjois-Irlannin makeiden pintavesien nitraattipitoisuudet ovat edelleen varsin alhaiset, keskimäärin alle 25 mg NO3/l vuonna 200899,7 prosentissa mittausasemista. Vuosina 2005-2008 makeiden pintavesien seuranta-asemien tulokset osoittivat, että keskimääräiset nitraattipitoisuudet ovat yleisesti vakaat tai laskusuunnassa. Pohjavesien keskimääräiset nitraattipitoisuudet olivat vuonna 2008 alle 25 mg NO3/l 91,9 prosentissa seuranta-asemista ja pintavesien tapaan vakaat tai laskusuunnassa.
(7)
Karjan määrä väheni Pohjois-Irlannissa kaudella 2006-2010 noin 12,5 prosentilla lampaiden osalta, 11,5 prosentilla siipikarjan osalta ja 4,7 prosentilla nautakarjan osalta, ja nousi sikojen osalta 9,8 prosentilla. Pohjois-Irlannin viljely perustuu edelleen suurimmalta osin nurmiviljelyyn.
(8)
Karjalannan aiheuttama typpikuormitus väheni Pohjois-Irlannin tiloilla kaudella 2006-20106,4 prosentilla vaikka karjan lannan levitys hehtaaria kohden vähenikin 4,7 prosentilla. Lannan levittämiseen käytettävissä oleva maatalousmaa pieneni 1,7 prosentilla. Nautakarja on suurin lannan aiheuttaman typpikuormituksen lähde Pohjois-Irlannissa, ja seuraavaksi suurimmat lähteet ovat lampaat, siipikarja ja siat. Lannan aiheuttaman kokonaistyppikuormituksen väheneminen johtuu suurelta osin nautakarja-alan pienenemisestä; kyseisellä alalla muutokset taas johtuvat suurimmalta osin emolehmien ja niiden jälkeläisten määrän vähenemisestä.
(9)
Ottaen huomioon poikkeuksen jatkamista koskevassa pyynnössä mainitut tieteelliset tiedot ja toimenpiteet, joiden toteuttamiseen Yhdistynyt kuningaskunta on Pohjois-Irlannin osalta itse sitoutunut toimintaohjelmassaan tammikuun 2011 ja joulukuun 2014 välisenä aikana, voidaan päätellä, että direktiivissä 91/676/ETY säädetyt poikkeuksen saamisen edellytykset, kuten pitkät kasvukaudet ja suuria typpimääriä kuluttavat kasvustot, täyttyvät edelleen, eikä poikkeus estä kyseisen direktiivin tavoitteiden saavuttamista.
(10)
Sen varmistamiseksi, että asianomaiset nurmitilat voivat edelleen hyödyntää poikkeusta, on aiheellista jatkaa päätöksen 2007/863/EY soveltamista 31 päivään joulukuuta 2014.
(11)
Päätöksessä 2007/863/EY vahvistettuja komissiolle suoritettavaa raportointia koskevia määräaikoja olisi kuitenkin mukautettava hallinnollisen taakan yksinkertaistamiseksi antamalla Yhdistyneelle kuningaskunnalle Pohjois-Irlannin osalta lupa vahvistaa yksi ainoa määräaika kaikkia raportointivelvoitteita varten.
(12)
Tässä päätöksessä säädetyt toimenpiteet ovat direktiivin 91/676/ETY 9 artiklalla perustetun nitraattikomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätös 2007/863/EY seuraavasti:
1)
Korvataan 1 artikla seuraavasti:
”1 artikla
Myönnetään Yhdistyneen kuningaskunnan 10 päivänä elokuuta 2007 päivätyllä kirjeellä pyytämä Pohjois-Irlantia koskeva poikkeus ja 23 päivänä syyskuuta 2010 päivätyllä kirjeellä pyytämä poikkeuksen jatkaminen, joiden tarkoituksena on sallia direktiivin 91/676/ETY liitteessä III olevan 2 kohdan toisen alakohdan ensimmäisessä virkkeessä ja kyseisen alakohdan a alakohdassa mainittuja määriä suuremman karjanlannan määrän käyttö tässä päätöksessä säädettyjen edellytysten mukaisesti.”
2)
Korvataan 8 artiklan 1 kohdan viimeinen virke seuraavasti:
”Kyseiset kartat on toimitettava komissiolle vuosittain viimeistään kesäkuussa.”
3)
Korvataan 11 artikla seuraavasti:
”11 artikla
Soveltaminen
Tätä päätöstä sovelletaan Nitrates Action Programme Regulation (Northern Ireland) 2010 -säädöksen yhteydessä.
Sen voimassaolo päättyy 31 päivänä joulukuuta 2014.”
2 artikla
Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 24 päivänä helmikuuta 2011.

Labels: 18
15
1
20